text: Virksomheder skal ind på det nordtyske marked
  03 februar 2016 kl. 11.20
  Et dansk generalkonsulat i Hamborg skal hjælpe danske virksomheder med at få foden inden for på det nordtyske marked. 
  Godt halvdelen af de varer, vi sælger til Tyskland, bliver købt i Nordtyskland. Derfor vil regeringen nu have et generalkonsulat i Hamborg for at hjælpe de danske virksomheder med at komme ind på det nordtyske marked. Det fremgår af den Tysklands-strategi, som regeringen fremlægger torsdag.
  Generalkonsulatet er en opgradering af det nuværende handelskontor i byen og skal fastholde og understøtte den danske eksport i området.
  - Nordtyskland er et særligt vigtigt område for de danske virksomheder. 1.400 ud af 2.600 overvejende danskejede selskaber i Tyskland har base i Slesvig-Holsten og Hamborg, og jeg er derfor meget tilfreds med, at et dansk generalkonsulat i Hamborg nu åbner igen, siger miljø- og fødevareminister Eva Kjer Hansen (V) i en pressemeddelelse.
  Særligt de danske fødevarevirksomheder er glade for vores tyske naboer.  Sidste år gik godt en femtedel af den danske fødevare- og landbrugseksport til Tyskland.
  